**Vadlīnijas pašmācības norisei izglītības iestādes telpās profesionālās ievirzes un profesionālās vidējās izglītības programmu izglītības tematiskajā jomā „Mākslas” izglītojamiem**

Izdotas saskaņā ar Izglītības likuma 55.panta 3. un 8.punktu un

Ministru kabineta 2020.gada 9.jūnija noteikumu Nr.360 „Epidemioloģiskās drošības pasākumi Covid-19 infekcijas izplatības ierobežošanai” 9.punktu

1. Vadlīnijas izstrādātas, lai Covid-19 infekcijas izplatības laikā izglītojamiem, kuriem savā dzīvesvietā nav pieejami materiāltehniskie līdzekļi, izglītības iestāde nodrošinātu iespēju izglītības iestādes telpās patstāvīgi, izmantojot tās materiāltehniskos līdzekļus, (turpmāk – pašmācība) apgūt profesionālās ievirzes un profesionālās vidējās izglītības programmas izglītības tematiskajā jomā „Mākslas” (turpmāk – izglītības programmas).
2. Covid-19 infekcijas izplatības laikā izglītības iestāde sadarbībā ar tās dibinātāju var lemt par iespēju nodrošināt pašmācību, izmantojot iekārtas un materiāli tehniskos līdzekļus, ja tie nav pieejami izglītojamo dzīvesvietā, atbilstoši izglītības iestādes īstenotajai izglītības programmai, vienlaikus mazinot iespējamos inficēšanās riskus ar Covid-19 infekciju, tai skaitā nodrošinot, ka nenotiek izglītojamo saskare ar pedagogiem un citiem izglītojamiem.
3. Izglītības iestāde nosaka kārtību, tai skaitā izglītojamiem saistošu uzturēšanās kārtību izglītības iestādē, kādā tiek nodrošinātas Covid-19 infekcijas izplatības ierobežošanas prasības, kas balstās uz pamatprincipiem, kas noteikti Ministru kabineta 2020.gada 9.jūnija noteikumos Nr.360 „Epidemioloģiskās drošības pasākumi Covid-19 infekcijas izplatības ierobežošanai”, un no tiem izrietošo prasību ievērošanai (turpmāk – kārtība). Izglītības iestāde nodrošina, ka kārtība ir pieejama izglītojamo vecākiem vai likumiskajiem pārstāvjiem. Kārtību publisko arī izglītības iestādes vai tās dibinātāja tīmekļvietnē.
4. Izglītības iestāde nosaka atbildīgo personu, kura koordinē noteikto prasību ieviešanu un uzraudzību, un par to informē darbiniekus, izglītojamos, viņu vecākus vai likumiskos pārstāvjus, norādot atbildīgās personas kontaktinformāciju.
5. Izglītojamais, lai nokļūtu uz izglītības iestādi vai uz mājām, primāri pārvietojas ar kājām, privāto transportu vai izglītības iestādes transportu, un tikai gadījumā, ja nav iespējams izmantot iepriekš minētos pārvietošanās veidus – ar sabiedrisko transportu.
6. Pēc ierašanās izglītības iestādē izglītojamais veic ierašanās laika reģistrāciju un nekavējoties dodas uz norādīto mācību telpu (ja nepieciešams, pie dežuranta paņem telpas atslēgu) pašmācības norisei, neuzturoties izglītības iestādes koplietošanas telpās.
7. Pēc pašmācības norises izglītojamais pamet izglītības iestādes telpas, veicot laika reģistrāciju.
8. Izglītības iestādes telpas pašmācības nodrošināšanai var izmantot tie izglītojamie, kuriem savā dzīvesvietā mācību procesa norisei nav pieejams atbilstošs materiāltehniskais nodrošinājums (piemēram, mūzikas instruments).
9. Lai izmantotu izglītības iestādes telpas pašmācības procesam, nepieciešams izglītojamā un vecāka vai likumiskā pārstāvja, ja izglītojamais nav pilngadīgs, pamatots iesniegums izglītības iestādes vadībai.
10. Izglītības iestāde nodrošina un koordinē telpu izmantošanas grafiku, lai izglītojamais nenonāk saskarsmē ar citiem izglītojamiem, tai skaitā ierodoties izglītības iestādē un dodoties prom.
11. Izglītības iestāde pašmācības norises īstenošanai nodrošina telpu epidemioloģiski drošu izmantošanu un veic vismaz šādus piesardzības pasākumus:
	1. pēc katras pašmācības norises veic koplietošanas virsmu (durvju rokturu, galdu virsmu u.c.) un izglītojamo izmantoto priekšmetu (mūzikas instrumentu u.c.) dezinfekciju, kā arī nodrošina telpu vēdināšanu vismaz 15 minūtes;
	2. nodrošina nepieciešamo higiēnas līdzekļu pieejamību;
	3. koplietošanas telpas izmanto tikai izņēmuma gadījumos, tajās aizliedzot izglītojamo pulcēšanos;
	4. izglītības iestādes darbiniekiem un izglītojamiem redzamās vietās izvieto skaidri salasāmas norādes par divu metru distances ievērošanu no citām personām.
12. Izglītojamie izglītības iestādes koplietošanas telpās lieto mutes un deguna aizsegu un to noņem, atrodoties vienatnē mācību telpā.

Kultūras ministrs (paraksts\*) N.Puntulis

\* Dokuments ir parakstīts ar drošu elektronisko parakstu

Groza 29236568

Andis.Groza@lnkc.gov.lv